Euroopa Liidu Teataja L 247 , 23/08/1989 Lk 0031 - 0032

Soomekeelne eriväljaanne: Peatükk 3 Köide 30 Lk 0105

Rootsikeelne eriväljaanne: Peatükk 3 Köide 30 Lk 0105



Komisjoni otsus, 18. juuli 1989, milles sätestatakse ristandaretussigade registreid asutavate või pidavate tõuaretusühingute, -organisatsioonide ja eraõiguslike isikute tunnustamise ja järelevalve kriteeriumid (89/504/EMÜ) EUROOPA ÜHENDUSTE KOMISJON, võttes arvesse Euroopa Majandusühenduse asutamislepingut, võttes arvesse nõukogu 19. detsembri 1988. aasta direktiivi 88/661/EMÜ aretussigade suhtes kohaldatavate zootehniliste standardite kohta [1], eriti selle artikli 10 lõike 1 neljandat taanet, ning arvestades, et: kõikides liikmesriikides peavad või asutavad registreid tõuaretusühingud, -organisatsioonid, eraõiguslikud isikud või ametiasutused; seepärast on vaja sätestada tõuaretusühingute, -organisatsioonide ja eraõigusliku isiku tunnustamise kriteeriumid; tõuaretusühing, -organisatsioon või eraõiguslik isik peab taotlema ametlikku tunnustamist selle liikmesriigi pädevalt ametiasutuselt, mille territooriumil asub tema peakorter; kui tõuaretusühing, -organisatsioon või eraõiguslik isik vastab teatavatele kriteeriumidele ning on määratlenud oma eesmärgid, peab liikmesriigi ametiasutus, kellelt tunnustamist taotletakse, teda ametlikult tunnustama; käesoleva otsusega ettenähtud meetmed on kooskõlas alalise zootehnikakomitee arvamusega, ON VASTU VÕTNUD KÄESOLEVA OTSUSE: Artikkel 1 Ametliku tunnustuse saamiseks peab registreid pidav või asutav tõuaretusühing, -organisatsioon või eraõiguslik isik esitama avalduse selle liikmesriigi ametiasutusele, mille territooriumil asub tema peakorter. Artikkel 2 Asjaomase liikmesriigi ametiasutus peab ametlikult tunnustama igat registrit pidavat või asutavat tõuaretusühingut, -organisatsiooni või eraõiguslikku isikut, kui see vastab lisas sätestatud tingimustele. Artikkel 3 Asjaomase liikmesriigi ametiasutus tühistab registrit pidava tõuaretusühingu, -organisatsiooni või eraettevõtte ametliku tunnustuse, kui kõnealune tõuaretusühing, -organisatsioon või eraõiguslik isik ei täida enam lisas sätestatud tingimusi. Artikkel 4 Käesolev otsus on adresseeritud liikmesriikidele. Brüssel, 18. juuli 1989 Komisjoni nimel komisjoni liige Ray Mac Sharry [1] EÜT L 382, 31.12.1988, lk 36. -------------------------------------------------- LISA I. Tõuaretusühing, -organisatsioon ja eraõiguslik isik peab ametlikuks tunnustamiseks: 1. olema juriidiline isik vastavalt selle liikmesriigi kehtivatele õigusaktidele, kus tunnustamist taotletakse; 2. tõendama pädevale ametiasutusele, et: a) ta on võimeline tõhusalt töötama; b) ta on võimeline tegema vajalikku kontrolli põlvnemise registreerimiseks; c) tal on piisavalt suur kari tõuparandusprogrammi teostamiseks; d) ta saab kasutada tõuparanduse teostamiseks vajalikke eluskarja jõudluse andmeid; 3. omama reeglistikku, mis hõlmab: a) loomade identifitseerimissüsteemi; b) põlvnemise registreerimise süsteemi; c) tõuaretuse eesmärkide määratlemist; d) eluskarja jõudluse andmete kasutamise süsteemi, mis võimaldab hinnata loomade aretusväärtust. II. Lisaks sellele peab tõuaretusühingul, -organisatsioonil ja eraõiguslikul isikul olema ametliku tunnustuse saamiseks põhikiri, milles sätestatakse eriti liikmete vahelise mittediskrimineerimise põhimõte. --------------------------------------------------